Henriette Kjær (KF), 2000-11-30:
En af de allervigtigste udfordringer, EU står over for, er udvidelsen med de østeuropæiske lande.
Det er virkelig noget, vi i Det Konservative Folkeparti ser som en stor opgave, der skal lykkes. Vi i Vesten skylder dem at komme med i det fællesskab, som vi selv har haft meget glæde af, og som er med til at sikre fred og stabilitet i vores del af verden.
Denne del af Europa, vi nu taler om at udvide EU med, har i mange år lidt under kommunismens og socialismens åg, og nu ser vi så resultatet af en socialistisk miljøpolitik: dårlig infrastruktur, forurenende industrier, gammeldags og langtfra miljøvenlige energikilder.
Efter Murens fald var netop miljøet noget af det, man først gik i gang med at få op på et højere niveau, og nu, hvor landene er blevet ansøgere til EU, er alle enige om, at målet er, at de skal efterleve EU's politik på området.
Inden de kan blive medlemmer, skal de leve op til en række mindstekrav inden for de forskellige politikområder, ligesom der skal være indført demokrati.
Demokrati kan være svært, når man har været vant til etpartistyre, og noget af det, der kendetegner et demokrati, er jo netop åbenhed i forvaltningen, hvilket bestemt er en ny ting for disse lande.
Men åbenhed er med til, at befolkningen kan kigge magthaverne i kortene.
Også inden for miljøområdet skal myndighederne vænne sig til nye tider.
Borgerne skal høres, og i Det Konservative Folkeparti har vi stor tiltro til, at de enkelte lande ratificerer Århuskonventionen, som de selv har haft mulighed for at få indflydelse på.
Åbenhed er borgernes sikkerhed for, at der ikke foregår korruption og magtfordrejning.
Denne forespørgsel handler om, at Danmark skal være med til at sikre en bæredygtig miljømæssig udvikling i forbindelse med EU's udvidelse, og det er vi i Det Konservative Folkeparti meget enige i.
Det er vigtigt, at man ikke kun tænker miljørigtigt, når det lige er åbenlyse miljøspørgsmål, der skal tages stilling til, men at spørgsmålet om godt miljø også inddrages i erhvervspolitikken, transportsspørgsmål osv.
Men da dette allerede er en del af EU's politik, vil jeg da bestemt gå ud fra, at også de kommende medlemslande bliver pålagt at integrere miljøpolitikken.
I Danmark er vi på forkant med ny teknologi og prøver at få både transport, erhverv og energi til at gå op i en højere enhed, så der er plads til gode arbejdspladser, biler, bus og tog og nogle gode energiløsninger, samtidig med at vi har et godt miljø.
Det er vel, hvad man kan kalde for en bæredygtig udvikling.
De kommende EU-lande skal efter vores opfattelse være fuldgyldige medlemmer af EU og derfor også opfylde disse krav.
Selvfølgelig er der behov for overgangsordninger.
Alt andet ville være urimeligt.
Man skal jo altid se på, hvad vi får ud af det, vi foretager os, og hvis vi ikke lukkede de østeuropæiske lande ind i EU, ville deres muligheder for at opnå et bedre miljø være lig nul.
Nu, hvor vi får dem ind og der er sat programmer i gang, som de skal efterleve og på længere sigt skal leve helt og fuldt op til, er der jo ikke nogen problemer.
Bæredygtighedsbegrebet er ikke præcist defineret.
Bæredygtighed er jo mange ting.
Hvad nytte har det, at miljøet har det godt, hvis et land er plaget af stor arbejdsløshed, en dårlig betalingsbalance og store sociale problemer?
Ja, så er en bæredygtig politik at få et samfund til at fungere på alle fronter.
Bæredygtighedsbegrebet kunne godt trænge til en diskussion, så man i EU blev enig om, hvad det egentlig dækker over.
Men i Det Konservative Folkeparti støtter vi, at man foretager en massiv miljøindsats fra EU's side, og vi mener, at EU er dét kompetente organ, der skal føre politikken ud i livet.
Vi synes, at det fremsatte forslag til vedtagelse er en underlig indgriben i den proces, der allerede er i gang.
Jeg må også sige, at jeg slet ikke forstår SF's lyst til på denne herremandsmentalitetsagtige måde at pådutte de øst- og centraleuropæiske lande hr. Jørn Jespersens miljøpolitik.
Og jeg forstår så slet ikke, at regeringspartierne og endda også andre partier er med på dette forslag til vedtagelse.
For nu er det jo sådan, at Kommissionen efter opdrag fra de enkelte medlemslande allerede er i gang med en meget omfattende proces, som vi er tilfredse med i Det Konservative Folkeparti.
Vi kan derfor ikke støtte det fremsatte forslag til vedtagelse.